ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο στον τομέα της νεολαίας (2004-2006) ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2003/0113 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο στον τομέα της νεολαίας (2004-2006)

1. Εισαγωγη

Σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, η Επιτροπή υποβάλλει γνώμες για τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει κατωτέρω τη γνώμη της σχετικά με την μοναδική εν λόγω τροπολογία που πρότεινε το Κοινοβούλιο.

2. Ιστορικο

Η Επιτροπή υπέβαλε την αρχική της πρόταση (ΕΚ και ΕΥΡΑΤΟΜ) στις 3 Ιουνίου 2003.

Η Ευρωπαϊκή Οικονομική και Κοινωνική Επιτροπή εξέδωσε τη γνώμη της στις 24 Σεπτεμβρίου 2003.

Tο Ευρωπαϊκό Κοινοβούλιο εξέδωσε γνώμη, σε πρώτη ανάγνωση, στις 6 Νοεμβρίου 2003.

Στις 25 Νοεμβρίου 2003 το Συμβούλιο κατέληξε σε πολιτική συμφωνία για κοινή θέση και, στις 22 Δεκεμβρίου 2003, υιοθέτησε επισήμως την παρούσα κοινή θέση.

Η Επιτροπή υποστήριξε την κοινή θέση του Συμβουλίου και πρότεινε μια μοναδική τροπολογία (μεταβατικές ρήτρες), όπως επισημαίνεται στην ανακοίνωσή της της 9ης Ιανουαρίου 2004.

Η κοινή θέση υποβλήθηκε στο Κοινοβούλιο στις 9 Ιανουαρίου 2004, το οποίο ξεκίνησε τη δεύτερη ανάγνωση.

Στις 19 Φεβρουαρίου 2004 η αρμόδια κοινοβουλευτική επιτροπή (Επιτροπή πολιτισμού, νεότητας, παιδείας, μέσων ενημέρωσης και αθλητισμού) ενέκρινε μια τροπολογία όπως προτάθηκε από την Επιτροπή και σύμφωνα με τη συμφωνία που επιτεύχθηκε κατά την άτυπη τριμερή διάσκεψη της 20ής Ιανουαρίου 2004 μεταξύ των τριών θεσμικών οργάνων.

Στις 10 Μαρτίου 2004 το Κοινοβούλιο ενέκρινε την ίδια τροπολογία στην κοινή θέση του Συμβουλίου.

3. Αντικειμενο της προτασης

Βάσει του άρθρου 149, η πρόταση επιδιώκει την προώθηση της συμμετοχής των νέων στην άσκηση της ενεργού ιδιότητας του ευρωπαίου πολίτη μέσω της κοινωνίας των πολιτών. Το πρόγραμμα θα υποστηρίξει τις συνεχιζόμενες δραστηριότητες του προγράμματος εργασίας των οργανισμών που δραστηριοποιούνται σε ευρωπαϊκό επίπεδο στον τομέα της νεολαίας. Οι δραστηριότητές τους πρέπει να συμβάλουν στην ανάπτυξη κοινοτικών ενεργειών στον τομέα της νεολαίας. Ομοίως, το πρόγραμμα θα υποστηρίξει τις συνεχιζόμενες δραστηριότητες του προγράμματος του Ευρωπαϊκού Φόρουμ Νεολαίας, εφόσον αντιπροσωπεύει και συντονίζει μη κυβερνητικές οργανώσεις νέων και μεταδίδει πληροφορίες για τη νεολαία στα ευρωπαϊκά θεσμικά όργανα.

4. Γνωμη της επιτροπησ για τις τροπολογιεσ του ευρωπαϊκου κοινοβουλιου

4.1 Γενική εκτίμηση

Η Επιτροπή μπορεί να αποδεχτεί την τροπολογία επί της κοινής θέσης του Συμβουλίου που ενέκρινε το Κοινοβούλιο, καθώς συμφωνεί με την (τροποποιημένη) πρόταση της Επιτροπής.

Η Επιτροπή σημειώνει τη σύγκλιση απόψεων μεταξύ των τριών θεσμικών οργάνων ως προς τη γενική προσέγγιση, τη διάρθρωση και το περιεχόμενο της κοινοτικής δράσης για την προώθηση οργανισμών που δραστηριοποιούνται σε ευρωπαϊκό επίπεδο στον τομέα της νεολαίας.

4.2 Ανάλυση της δεύτερης ανάγνωσης

Η τροπολογία που ενέκρινε το Κοινοβούλιο υποβλήθηκε κατόπιν αιτήματος της Επιτροπής για να καλύψει την περίοδο πριν από την έγκριση της νομικής βάσης (τροπολογία 1 (μοναδική), παράρτημα, σημείο 2.3 (νέο)):

«Για τις επιδοτήσεις που χορηγούνται το 2004, η περίοδος επιλεξιμότητας των δαπανών μπορεί να ξεκινήσει την 1η Ιανουαρίου 2004, υπό τον όρο ότι οι εν λόγω δαπάνες δεν είναι προγενέστερες από την ημερομηνία κατάθεσης της αίτησης χορήγησης επιδότησης ούτε από την έναρξη του οικονομικού έτους του δικαιούχου.

Παρέχεται δυνατότητα παρέκκλισης, το 2004, από την υποχρέωση να έχει υπογραφεί η συμφωνία εντός τεσσάρων μηνών από την έναρξη του οικονομικού έτους του δικαιούχου, σύμφωνα με το άρθρο 112 παράγραφος 2 του κανονισμού 1605/2002 του Συμβουλίου(ΕΚ, Ευρατόμ) για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων, και οι συμφωνίες λειτουργίας μπορούν να υπογραφούν το αργότερο στις 30 Ιουνίου 2004».

5. Συμπερασμα

Κατά συνέπεια και σύμφωνα με τα παραπάνω, η Επιτροπή τροποποιεί την πρότασή της σύμφωνα με το άρθρο 250, παράγραφος 2 της συνθήκης ΕΚ.